ไทคอนรุกเต็มสูบดูดเงินใกล้5พันล.
&#8220;TICON&#8221; ระดมเงินทุกรูปแบบ ตุนเงินเฉียด 5,000 ล้านบาท ขยายกิจการมั่นใจปีนี้กลับมาโตเท่าตัว
1 ส.ค. 2555

“TICON” ระดมเงินทุกรูปแบบ ตุนเงินเฉียด 5,000 ล้านบาท ขยายกิจการมั่นใจปีนี้กลับมาโตเท่าตัว
นายวีรพันธ์ พูลเกษ กรรมการผู้จัดการ บริษัท บริษัท ไทคอน อินดัสเทรียล คอนเน็คชั่น (TICON) เปิดเผยว่า บริษัทมีแผนที่จะระดมเงินในทุกช่องทางเพื่อให้ได้เงินทุนเข้ามาประมาณ 4,500–5,000 ล้านบาท เพื่อนำมาขยายกิจการ ทั้งในการลงทุนสร้างโรงงานให้เช่าและซื้อที่ดินใหม่ เพื่อนำมาพัฒนาเป็นโรงงานและคลังสินค้า ซึ่งคาดว่าในปีนี้จะใช้เงินลงทุนประมาณ 5,500 ล้านบาท
สำหรับแหล่งที่มาของเงินทุนนั้น ในวันที่ 6 ส.ค.นี้ จะเสนอต่อที่ประชุมคณะกรรมการบริษัท (บอร์ด) เพื่อพิจารณาอนุมัติการเสนอขายสินทรัพย์ให้กับกองทุนพร็อพเพอร์ตี้ฟันด์ ซึ่งสินทรัพย์ที่จะนำเข้ามานั้น ก็จะเป็นโรงงานให้เช่าในนิคมอุตสาหกรรมต่างๆ ประมาณ 27 โรงงาน ซึ่งมีความต้องการเงินประมาณ 1,500 ล้านบาท 
นอกจากนี้ จะมาจากการนำคลังสินค้ามาจัดตั้งกองทุนพร็อพเพอร์ตี้ฟันด์อีก 2,100 ล้านบาท ซึ่งขณะนี้ได้ยื่นขออนุญาตสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว และประมาณเดือน ต.ค. 2555 บริษัทก็จะดำเนินการเพิ่มทุนอีกประมาณ 1,000 ล้านบาท ซึ่งผู้ถือหุ้นได้ให้การอนุมัติไปแล้ว
อย่างไรก็ตาม เพื่อกระจายความเสี่ยงจากน้ำท่วม คลังสินค้าบริษัทได้ซื้อที่ดินและสร้างคลังสินค้าให้เช่าทางทิศตะวันออก เช่น ที่ อมตะ กบินทร์บุรี เป็นต้น 
นายวีระพันธ์ กล่าวว่า ปีนี้คาดว่ารายได้จะเติบโตจากปี 2554 ประมาณ 1 เท่าตัวจากปี 2554 บริษัทที่มีรายได้ 2,295 ล้านบาท
ส่วนครึ่งปีแรกยอดเช่าโรงงานกลับตัวดีขึ้น โดยยอดเช่าอยู่ที่ 8 หมื่น ตร.ม. ขณะที่คลังสินค้าอยู่ที่ 5 หมื่น ตร.ม. แม้มีลูกค้าย้ายออกแต่ก็มีลูกค้าใหม่เข้ามาทดแทน